2022 6 30
LT
Europos Sąjungos oficialusis leidinys
C 248/41
(166)
Franšizei (išskyrus pramoninės franšizės sutartis) būdingi tam tikri specifiniai ypatumai, pavyzdžiui, vienodo prekybinio pavadinimo naudojimas, vienodų verslo metodų taikymas (įskaitant INT licencijavimą) ir autorinio atlyginimo mokėjimas už suteiktą naudą.
Atsižvelgiant į šiuos ypatumus, nuostatos, kurios yra būtinos franšizės sistemų veikimui, gali būti laikomos nepatenkančiomis į Sutarties 101 straipsnio 1 dalies taikymo sritį.
Tai, pavyzdžiui, susiję su apribojimais, neleidžiančiais franšizės gavėjui naudotis franšizės teisių suteikėjo teikiama praktine patirtimi ir pagalba siekiant naudos franšizės teisių suteikėjo konkurentams (96), ir su įsipareigojimais nekonkuruoti, susijusiais su franšizės teisių suteikėjo įsigyjamomis prekėmis ar paslaugomis, kurie būtini franšizės tinklo bendrai tapatybei ir reputacijai palaikyti.
Pastaruoju atveju įsipareigojimo nekonkuruoti trukmė yra nesvarbi, su sąlyga, kad ji neviršija franšizės sutarties trukmės.
(167)
Franšizės sutartims Reglamento (ES) 2022/720 2 straipsnio 1 dalyje numatyta išimtis gali būti taikoma, kai nei tiekėjo, nei pirkėjo rinkos dalys neviršija 30 %.
Konkrečios gairės dėl rinkos dalių apskaičiavimo franšizės atveju pateikiamos (174) dalyje.
Franšizės sutartyse numatytų INT licencijavimas aptariamas (71)–(87) dalyse.
Franšizės sutartyse numatyti vertikalieji apribojimai bus vertinami remiantis platinimo sistemai, kuri labiausiai atitinka konkrečią franšizės sutartį, taikomais principais.
Pavyzdžiui, franšizės sutartis, kuria sukuriamas uždaras tinklas, kai franšizės gavėjams draudžiama parduoti prekes ne franšizės gavėjams, turi būti vertinama pagal pasirinktiniam platinimui taikomus principus.
Ir priešingai, franšizės sutartis, kuria ne sukuriamas uždaras tinklas, bet suteikiamas teritorinis išimtinumas ir apsauga nuo kitų franšizės gavėjų aktyvaus pardavimo, turi būti vertinama pagal išimtiniam platinimui taikomus principus.
(168)
Franšizės sutartys, kurioms netaikomas Reglamentas (ES) 2022/720, turi būti vertinamos individualiai pagal Sutarties 101 straipsnį.
Atliekant šį vertinimą reikėtų atsižvelgti į tai, kad, kuo svarbesnis praktinės patirties perdavimas, tuo didesnė tikimybė, kad vertikaliaisiais apribojimais sukuriamas veiksmingumas ir (arba) jie yra būtini siekiant apsaugoti praktinę patirtį, todėl jie atitinka Sutarties 101 straipsnio 3 dalies sąlygas.
(169)
Toliau pateikiamas franšizės pavyzdys.
Gamintojas sukūrė naują saldainių pardavimo vadinamosiose pramogų parduotuvėse būdą, kai saldainiai gali būti nudažomi pagal vartotojo pageidavimą.
Saldainių gamintojas taip pat sukūrė mašinas saldainiams dažyti ir gamina dažomuosius skysčius.
Skysčio kokybė ir šviežumas yra ypač svarbūs gerų saldainių gamybai.
Gamintojas sėkmingai prekiavo savo saldainiais daugelyje nuosavų mažmeninės prekybos vietų, kurios visos veikė tuo pačiu pavadinimu ir pasižymėjo vienodu su pramogomis susijusiu įvaizdžiu (pavyzdžiui, vienodu parduotuvės stiliumi ir reklama).
Norėdamas padidinti pardavimą, saldainių gamintojas pradėjo taikyti franšizės sistemą.
Kad užtikrintų vienodą produktų kokybę ir parduotuvės įvaizdį, franšizės gavėjai privalo iš gamintojo pirkti saldainius, skystį ir dažymo aparatą, veikti tuo pačiu pavadinimu, mokėti franšizės mokestį, prisidėti prie bendros reklamos ir užtikrinti franšizės teisių suteikėjo parengto naudojimo vadovo konfidencialumą.
Be to, sutartose patalpose franšizės gavėjams leidžiama parduoti tik galutiniams vartotojams arba kitiems franšizės gavėjams.
Jiems neleidžiama savo parduotuvėse parduoti kitų saldainių.
Franšizės teisių suteikėjas įsipareigoja nepaskirti kito franšizės gavėjo ir neturėti kitos mažmeninės prekybos vietos susitarime nurodytoje teritorijoje.
Franšizės teisių suteikėjas taip pat įsipareigoja atnaujinti ir toliau tobulinti savo produktus, verslo perspektyvas, veiklos vadovą bei informuoti apie tokius patobulinimus visus franšizės gavėjus.
Franšizės sutartys sudaromos dešimčiai metų.
Saldainiais prekiaujantys mažmenininkai perka saldainius nacionalinėje rinkoje iš nacionalinių gamintojų, kurie stengiasi įtikti nacionaliniam skoniui, arba iš didmenininkų, kurie ne tik parduoda nacionalinių gamintojų saldainius, bet ir importuoja juos iš užsienio gamintojų.
Toje rinkoje franšizės teisių suteikėjo produktai konkuruoja su daugelio nacionalinių ir tarptautinių prekių ženklų saldainiais, kuriuos kartais gamina didelės įvairius maisto produktus gaminančios bendrovės.
Maisto dažymo aparatų rinkoje franšizės teisių suteikėjo rinkos dalis yra mažesnė nei 10 %.
Franšizės teisių suteikėjui priklauso 30 % mažmenininkams parduodamų saldainių rinkos.
Yra daug potencialių saldainių pardavimo vietų – tabako parduotuvės, įprastos maisto prekių parduotuvės, kavinės ir specializuotos saldumynų parduotuvės.
(96) Žr.
1986 m. sausio 28 d.
Sprendimo Pronuptia de Paris GmbH / Pronuptia de Paris Irmgard Schillgallis, C-161/84, EU:C:1986:41, 16 punktą.